‘છોકરીનો બાપુ પણ આવ્યો છે!’ બાપાએ પૂછ્યું ‘ના બાપુ! એની મા આવી છે!’ ‘એને અહીં બોલાવો!’ ‘લ્યો બાપુ! આ એની મા. નામ એનું ઓતી.’ છોકરીની મા રજૂ થઈ ‘ઓતીબેન!’ બાપા બોલ્યા ‘હા બાપુ!’ ‘તમને આ દીકરી બવ વાલી છે’ ‘હા બાપા, એક જ છે…’ ‘તમે એને માટે ગમે તે કરવા તૈયાર છો!’ ‘હા બાપુ! મારા પેટ માટે શું કામ ન કરું!’ અને બાપા આંખો મીંચી ગયા. બાઈઓને લાગ્યું કે બાપુ સ્વર્ગમાં આ છોકરી માટે ચિત્રગુપ્તને મળ્યાં છે. વાત કરે છે. ચિત્રગુપ્ત વિધાતાને બોલાવે છે. વિધાતા ચોપડો ખોલીને છોકરીના નસીબનું પાનું કાઢે છે! ચિત્રગુપ્ત કહે છે કે છોકરીની મંદબુદ્ધિની નોંધ છેકી નાખો. આટલું કામ કરીને બાપા આ ઘડી આંખો ખોલશે, પણ બાપુ આંખો મીંચે છે કે બાપુ પાસે બેઠેલા માણસો વિમાસણ અનુભવે છે કે રોજ રોજ ચમત્કારોના મિથ્યાપણાની વાતો કરનારા બાપુ હવે આંખો મીંચીને ચમત્કાર કરી દેખાડવા તૈયાર થઈ ગયા! બાપુ પણ તૂત ચલાવે છે. બાઈઓ અને ભાઈઓની બાજુની કલ્પના પૂરી થઈ રહી કે બાપુએ આંખો ખોલી.